Stormers en Edinburgh deel die louereFoto: URCOfficial/Twitter Die Stormers het vooraf daaroor gesels … om nie vir die oud-Leeus-losskakel Jaco van der Walt, wat vir Edinburgh speel, onnodig kanse te gee nie. Wel, dit het Saterdag in die Verenigde Rugbykampioenskap gebeur toe Van der Walt as Speler van die Wedstryd tussen Edinburgh en die Stormers aangewys is. Van der Walt, wat ook al vir Skotland gekies is, was in die kol met twee strafdoele en twee doelskoppe; hy het sy agterlyn baie goed weggestuur en sy taktiese skopwerk was in die kol. Dié kragmeting het met 20-20 gelykop geëindig nadat nie een van die twee spanne punte in die tweede helfte kon aanteken nie. Dit was ŉ vreemde wedstryd, want die eerste helfte was vol opwinding en is teen ŉ hoë tempo gespeel. Albei spanne het nie geskroom om met die bal te hardloop nie, alles is op volle vaart gedoen en daar was sprankelbewegings. Maar wat rustyd in die kleedkamers gesê is, weet ŉ mens nie, want albei spanne het in hul doppe gekruip en oorgeslaan na ŉ konserwatiewe spelpatroon. Soos hulle in die ou dae gesê het, ŉ gelykopuitslag is soos om jou suster te soen. Kon die Stormers gewen het? Beslis ja, en by ŉ paar geleenthede was dit baie naby, veral toe die Stormers se losskakel, Tim Swiel, met ŉ langerige strafskop tien minute voor die einde misluk het wat sy span sou laat wen het. Swiel het ook die doodsnikke kans gekry om met ŉ skepdoel sake te beklink, maar hy het die bal regs verby die pale getrek. Speeltyd was ná 84 minute verstreke, maar wat doen Edinburgh se heelagter, die oud-Suid-Afrikaner Henry Immelman toe? In plaas daarvan om die bal dood te druk, het hy begin hardloop en tot by die 22 meter-lyn gevorder voordat hy vasgevat is. Die Edinburgh-skare het sekerlik die papelellekoors gekry, want wat was die kans dat sy span oor die hele veld sou vorder? Punte: Edinburgh 20 (20): Drieë: Darcy Graham, Ben Vellacott. Doelskoppe: Jaco van der Walt (2). Strafdoele: Van der Walt (2). Stormers 20 (20): Drieë: Warrick Gelant, Paul de Wet. Doelskoppe: Tim Swiel (2). Strafdoele: Swiel (2).